《江上送超宗弟游海门》
明代·程嘉燧

人生良会难再遇，常将骨肉等行路。
昔居山中无世情，汝未胜冠余未娶。
谁知衣食旋相驱，坐令流落那能顾。
频冬岭北厌冰雪，长岁江东足烟雾。
去日艰难真可惜，后来离别知无数。
相逢且暂同遨游，狂波对酒升高楼。
江边女弟留十日，风雨赋诗殊未休。
汝更请为离别吟，试听长歌足哀音，余愁一歌伤汝心。
汝今又向海门去，能识江流深不深。

作者简介：程嘉燧（1565～1643）明代书画家、诗人。字孟阳，号松圆、偈庵，又号松圆老人、松圆道人、偈庵居士、偈庵老人、偈庵道人。晚年皈依佛教，释名海能。南直隶徽州府休宁县（今安徽休宁）人，应试无所得，侨居嘉定，折节读书，工诗善画，通晓音律，与同里娄坚、唐时升，并称“练川三老”。谢三宾合三人及李流芳诗文，刻为《嘉定四先生集》，有《浪淘集》。